钦定古今图书集成/理学汇编/学行典/第265卷 > 孙思邈
## 钦定古今图书集成/理学汇编/学行典/第265卷 > 孙思邈

按《唐书隐逸传》：“孙思邈，京兆华原人，通百家说，善言
《老子》、庄周。周洛州总管独孤信见其少，异之曰：‘圣童
也，顾器大难为用尔’。及长，居太白山。隋文帝辅政，以
国子博士召，不拜，密语人曰：‘后五十年有圣人出，吾
且助之’。太宗初，召诣京师，年已老，而听视聪了。帝叹
曰：‘有道者。欲官之，不受。显庆中，复召见，拜谏议大夫’”，
固辞。上元元年，称疾还山，高宗赐良马，假鄱阳公主
邑司以居之。思邈于阴阳、推步、医药无不善，孟诜、卢
照邻等师事之。照邻有恶疾，不可为，感而问曰：“高医
愈疾奈何？”答曰：“天有四时五行，寒暑迭居，和为雨，怒
为风，凝为雪霜，张为虹霓，天常数也。人之四支五藏，
一觉一寐，吐纳往来，流为荣卫，章为”气色，发为音声，
人常数也。阳用其形，阴用其精，天人所同也。失则烝
生热，否生寒，结为瘤赘，陷为痈疽，奔则喘乏，竭则燋
槁，发乎面，动乎形，天地亦然，五纬缩赢，孛彗飞流，其
危诊也，寒暑不时，其蒸否也；石立土踊，是其瘤赘；山
崩土陷，是其痈疽；奔风暴雨其喘乏，川渎竭涸其燋
槁，高医导以，药石救以“剂。圣人和以至德，辅以人
事，故体有可愈之疾，天有可振之灾。”照邻曰：“人事奈
何？”曰：“心为之君，君尚恭，故欲小。《诗》曰‘如临深渊，如履
薄冰’，小之谓也。胆为之将，以果决为务，故欲大。《诗》曰
‘赳赳武夫，公侯干城’，大之谓也。仁者静，地之象，故欲
方。《传》曰‘不为利回，不为义疚’，方之谓也。智者动，天之
象，故欲圆。《易》曰‘见几而作，不俟终日’，圆之谓也。”复问
养性之要，答曰：“天有盈虚，人有屯危，不自慎不能济
也。故养性必先知自慎也。慎以畏为本，故士无畏则
简仁义，农无畏则墯稼穑，工无畏则慢规矩，商无畏
则货不殖，子无畏则忘孝，父无畏则废慈，臣无畏则
勋不立，君无畏则乱不治。是以太上畏道，其次畏天，
其次畏人，其次畏身。忧于身者不拘于人，畏于己者
不制于彼，慎于小者不惧于大，戒于近者不侮于远，
知此则人事毕矣。”初，魏徵等修齐、梁、周、隋等五家史，
屡咨所遗，其传最详。永淳初卒，年百馀岁，遗令薄葬，
不藏明器，祭去牲牢。孙处约常以诸子见思邈曰：“俊
先显侑，晚贵佺，祸在执兵。”后皆验。太子詹事卢齐卿
之少也，思邈曰：“后五十年位方伯，吾孙为属吏，愿自
爱。”时思邈之孙溥尚未生，及溥为萧丞，而齐卿徐州
刺史。